Pranešimas spaudai

2025 m. lapkričio 10 d.

**Spalvingi ir įkvepiantys naujieji Beatos Nicholson puodeliai jau „Maximos“ parduotuvėse: pirkėjai juos šluoja nuo lentynų**

**Prieš dešimtmetį indų kolekciją namams kartu su lietuvišku prekybos tinklu „Maxima“ pristačiusi Beata Nicholson šįkart grįžta su nauju projektu – įkvepiančių puodelių rinkiniu, kurį kūrė kartu su menininke Inga Gile. Šie puodeliai, pasak kulinarės ir knygų autorės, yra tarsi pozityvaus gyvenimo treneriai, primenantys, kad kiekviena diena yra svarbi, o geras gyvenimas prasideda nuo mažų dalykų.**

Unikaliu dizainu išsiskirianti naujoji puodelių ketveriukė skirta keturioms skirtingoms dienos dalims ir kaskart neša pozityvią žinią. Idėja sukurti puodelius su įkvepiančiais užrašais kilo iš pačios Beatos Nicholson kasdienybės ir meilės rytiniams ritualams. Pozityvaus gyvenimo ambasadorė tikisi, kad šie puodeliai kiekvienam taps kasdieniu priminimu džiaugtis gyvenimu.

„Rytas man yra svarbi dienos dalis – tai laikas, kai nusiteikiu dienai. Ryte aš planuoju, rašau, dėlioju mintis, geriu kavą. Ir man visai ne tas pats, iš kokio puodelio geriu. Tai nėra smulkmena – tai dalis dienos džiaugsmo. Namuose turiu daug gražių puodelių, tad jau iš vakaro laukiu ryto, kai galėsiu pasiimti savo mėgstamiausią. Turiu vieną, kuris man ypač patinka – ant jo angliškas užrašas „Life is fantastic“. Manęs visi nuolat klausinėjo, iš kur šį puodelį gavau, tad pagalvojau, kaip nuostabu būtų turėti panašių, bet su lietuviškais įkvepiančiais užrašais“, – apie idėją, sukurti naujuosius puodelius, pasakoja B. Nicholson.

Anot jos, puodeliai primena, kad galime įveikti sunkumus, judėti į priekį, džiaugtis gyvenimu ir dėkoti už tai, ką turime.

„Visi esame savo įpročių rezultatas. Kaip nugyveni dieną – taip nugyveni gyvenimą. Svajonės pildosi ne kada nors, o kiekvieną dieną, mažais žingsniais. Ir pagalvokime – kiek kartų per dieną laikome puodelį? Mažiausiai tris kartus! Tai kodėl jis negalėtų tapti mūsų gero gyvenimo treneriu? Puodelis – tai įrankis geram gyvenimui. Primena, kas tau svarbu, kas įkvepia, suteikia jėgų ir primena būti dėkingam. Lietuva – nuostabi šalis. Tik dažnai pamirštame pasidžiaugti, kaip čia gera gyventi“, – tvirtina B. Nicholson.

**Pirkėjai pasiilgo – nauja kolekcija populiari nuo pirmų dienų**

Prieš dešimtmetį bendradarbiaujant su „Maxima“ B. Nicholson ir menininkės I. Gilės kurta „Beatos virtuvės“ indų ir tekstilės kolekcija sulaukė didelio populiarumo. Šiandien daugelyje šalies namų galima rasti šios kolekcijos indų – baltą klasikinį servizą, kasdienius puodelius ir vaikiškus indus.

Snieguolė Valiaugaitė, „Maximos“ Komunikacijos ir korporatyvinių ryšių departamento direktorė, pastebi, kad ir naujieji puodeliai jau per pirmas kelias dienas susilaukė ypač didelio pirkėjų susidomėjimo.

„Su Beata mus sieja ilga ir graži draugystė – bendradarbiaujame apie dešimtmetį. Per šį laiką kartu įgyvendinome ne vieną išskirtinį ir sėkmingą projektą, todėl džiaugiamės galėdami prisidėti ir prie šios naujos puodelių kolekcijos pristatymo pirkėjams. Neabejoju, kad šie puodeliai daugeliui taps kasdieniu įkvėpimu ir paskatins džiaugtis mažomis akimirkomis, pavyzdžiui, kartu ragaujant mūsų parduotuvėse šviežiai iškeptus kepinius ar dalijantis šiltais pokalbiais su artimaisiais.

Artėjant gražiausioms metų šventėms, puodeliai gali tapti gražia dovana tiek sau, tiek artimiesiems. Kaip tik praėjusią savaitę mūsų parduotuvėse startavo kalėdinė prekyba su šūkiu „Daugiau laiko Kalėdoms“ – kviečiame mėgautis šventėmis be streso, daugiau laiko skirti buvimui su šeima, jaukioms akimirkoms ir maloniems ritualams, pavyzdžiui, su šiuo spalvingu puodeliu kavos ar arbatos, o visus švenčių rūpesčius palikti mums – pasirūpinome šventiniais patiekalais, dovanomis ir išskirtinėmis dekoracijomis“, – sako S. Valiaugaitė.

Oficialus puodelių pristatymas lapkričio 6-ąją įvyko Kauno Akropolio „Maximoje“, o dabar juos galima įsigyti visose dviejų ir trijų X „Maximos“ parduotuvėse.

**Keturi puodeliai – keturios dienos frazės**

Naujojoje puodelių kolekcijoje – keturi skirtingų spalvų ir dizaino puodeliai, ant kurių užrašytos frazės atspindi dienos ritmą.

„Susikaupk ir klestėk“ užrašu dekoruotas puodelis skirtas dienos pradžiai, kai svarbu susitelkti į prioritetus. Puodelis su fraze „Viskas pasidaro darymo būdu“ primena imtis veiksmų net tada, kai atrodo sunku. Ant šio puodelio pavaizduotas banginis simbolizuoja, kad mažais žingsneliais galima įveikti net didžiausius iššūkius.

Puodelis su užrašu „Leisk sau žydėti“ skatina pailsėti ir rūpintis savimi – paskaityti knygą, sportuoti ar tiesiog pabūti su savo mintimis. Ant ketvirtojo užrašyta frazė „Gyvenimas – dovana“ tarsi vainikuoja dieną, primindama būti dėkingiems už tai, ką turime.

Puodelių koncepciją sukūrė B. Nicholson, o ją įgyvendinti padėjo suomių kompanija „Tammer Brands“.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas [komunikacija@maxima.lt](mailto:komunikacija@maxima.lt)